U-I-140/97
Natisni
Opravilna št.:
U-I-140/97
Datum odločitve:
7. 5. 1998
Objavljeno:
Uradni list RS, št. 35/97 in OdlUS VII, 82
ECLI:
ECLI:SI:USRS:1998:U.I.140.97
Akt:
Zakon o igrah na srečo (ZIS), 3. odst. 128. čl.
Izrek:
Postopek za oceno ustavnosti tretjega odstavka 128. člena Zakona o igrah na srečo se ustavi.

Sklep tega sodišča z dne 5. junija 1997 o začasnem zadržanju izvrševanja te določbe preneha veljati.
Evidenčni stavek:
Ker je vlagatelj pobude na poziv Ustavnega sodišča odgovoril, da pri pobudi ne vztraja in je predlagal ustavitev postopka, vlagatelj zahteve enake vsebine pa v roku ni odgovoril, je Ustavno sodišče postopek za oceno ustavnosti ustavilo, sklep o začasnem zadržanju izvrševanja prej izpodbijane zakonske določbe pa je nehal veljati.
Geslo:
Ustavitev postopka zaradi umika pobude.
Začasna odredba, prenehanje veljavnosti sklepa zaradi ustavitve postopka.
Pravna podlaga:
Zakon o pravdnem postopku (ZPP), 193. čl.
Zakon o Ustavnem sodišču (ZUstS), 6., 28. čl.
Opomba:
K obravnavani zadevi je bila s sklepom Ustavnega sodišča z dne 5. 6. 1997 pridružena zadeva št. U-I-146/97 zaradi skupnega obravnavanja in odločanja.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Podjetje HIT, Hoteli Igralnice Turizem, Nova Gorica Sindikat igralniških delavcev Slovenije
Datum vloge:
23. 3. 1997
Vrsta odločitve:
sklep
Vrsta rešitve:
ustavitev
Dokument:
US18913
Dokument v PDF obliki:
U-I-140-97_Sklep1.pdf
119 KB
Prenesite datoteko
U-I-140-97_Sklep2.pdf
114 KB
Prenesite datoteko
U-I-140/97
5.6.1997
S K L E P
Ustavno sodišče je v postopku za preizkus pobude Podjetja HIT, Hoteli Igralnice Turizem, Nova Gorica, ki ga zastopa direktor Silvan Križman, in v postopku za oceno ustavnosti, začetem z zahtevo Sindikata igralniških delavcev Slovenije, ki ga zastopa predsednik Izvršilnega odbora Milan Štefanič, na seji dne 5. junija 1997
s k l e n i l o :
1. Pobuda za oceno ustavnosti tretjega odstavka 128. člena Zakona o igrah na srečo (Uradni list RS, št. 27/95) se sprejme.
2. Izvrševanje izpodbijane zakonske določbe se do končne odločitve začasno zadrži.
O b r a z l o ž i t e v
A.
1. Tako pobudnik kot predlagatelj v svojih vlogah opozarjata, da se 3. junija 1997 izteče dveletni rok iz izpodbijane določbe, v katerem bi si moral pobudnik (in enako druge organizacije za prirejanje posebnih iger na srečo) pridobiti koncesijo in do katerega je bilo podaljšano dovoljenje za opravljanje te dejavnosti tistim, ki so to dovoljenje imeli ob uveljavitvi Zakona o igrah na srečo (v nadaljevanju: ZIS); te koncesije ni bilo mogoče pridobiti: po 64. členu tega zakona jo lahko Vlada Republike Slovenije dodeli le delniški družbi, to pa pobudnik ni in v tem času tudi ni mogel postati, ker mu tega ne dovoljuje Zakon o začasni prepovedi lastninskega preoblikovanja pravnih oseb, ki prirejajo posebne igre na srečo (Uradni list RS, št. 35/94, v nadaljevanju: ZZPLP), ki sicer napoveduje poseben zakon o njihovem lastninskem preoblikovanju, takega zakona pa doslej ni.
2. Udeleženca menita, da v takem pravnem položaju oziroma v tej fazi zakonodajnega urejanja dejavnosti izpodbijana določba ni v skladu z Ustavo, posebej ne z načeli pravne države (2. čen Ustave) in z določbo 66. člena Ustave o varstvu dela. Opozarjata na hude in težko popravljive škodljive posledice, ki bi nastale, če bi zaradi prenehanja dovoljenja za dejavnost le-ta po 3. juniju 1997 prenehala, četudi le začasno, in to tako za dejavnost samo kot za 1200 delavcev, ki so v njej neposredno zaposleni, ter za druge, ki so zaposleni v zvezi s to dejavnostjo.
3. Ustavnemu sodišču predlagata , naj izpodbijano določbo razveljavi, ker ni v skladu z Ustavo; do končne odločitve o stvari pa naj izvrševanje te določbe zadrži.
4. Ustavno sodišče je obe zadevi združilo za skupno obravnavanje in odločanje.
5. Pobuda in zahteva sta bili nasprotni strani, to je Državnemu zboru Republike Slovenije, šele poslani.
B.
6. Preizkus pobude in zahteve kaže, da je zaradi zamude v zakonodajnem urejanju področja lastninjenja igralnic prišlo do tega, da je ob poteku roka, uzakonjenega za pridobitev koncesije, doslejšnim igralnicam še zmeraj prepovedano kakršnokoli spreminjanje statusa (2. člen ZZPLP), prav tako pa hkrati (zaradi 64. člena ZIS) onemogočeno kandidiranje za koncesijo, če ob uveljavitvi ZIS niso bile delniške družbe, kakršen je primer s pobudnikom.
7. Potrebna bo presoja, ali ni izpodbijana določba v času izpodbijanja, torej ob preteku v njej uzakonjenega dveletnega roka, v nasprotju zlasti z načeli pravne države (2. člen Ustave).
8. Posledice doslednega izvajanja izpodbijane določbe bi lahko bile tudi po presoji Ustavnega sodišča hude in težko popravljive tako za dejavnost prirejanja posebnih iger na srečo kot za delavce, zaposlene v njej; vse kaže, da bi do takih posledic lahko prišlo samo zaradi pomankljivosti v postopku zakonodajnega urejanja dejavnosti. Zato je bilo treba uporabo roka iz izpodbijane določbe, ki se je medtem iztekel, začasno zadržati; tako bodo obstoječe igralnice, med njimi pobudnik, lahko začasno nadaljevale dejavnost v skladu s prvim odstavkom 128. člena ZIS. C.
9. Ustavno sodišče je sprejelo ta sklep na podlagi 26. in 39. člena Zakona o Ustavnem sodišču (Uradni list RS, št. 15/94) v sestavi: predsednik dr. Lovro Šturm in sodniki dr. Tone Jerovšek, mag. Matevž Krivic, mag. Janez Snoj, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
P r e d s e d n i k
dr. Lovro Štrum
U-I-140/97
7. 5. 1998
S K L E P
Ustavno sodišče je v postopku za oceno ustavnosti, začetem na pobudo Podjetja HIT, Hoteli Igralnice Turizem, Nova Gorica, ki ga zastopa direktor Silvan Križman oziroma prokurist Srdan Tovornik, in na zahtevo Sindikata igralniških delavcev Slovenije, ki ga zastopa predsednik Izvršnega odbora Milan Štefančič, na seji dne 7. maja 1998
s k l e n i l o :
1. Postopek za oceno ustavnosti tretjega odstavka 128. člena Zakona o igrah na srečo (Uradni list RS, št. 27/95) se ustavi.
2. Sklep tega sodišča z dne 5. junija 1997 o začasnem zadržanju izvrševanja te določbe preneha veljati.
O b r a z l o ž i t e v
1. Ustavno sodišče je s sklepom dne 5. junija 1997 sprejelo pobudo za oceno ustavnosti tretjega odstavka 128. člena Zakona o igrah na srečo (Uradni list RS, št. 27/95) in do končne odločitve začasno zadržalo izvrševanje te zakonske določbe.
2. Ker je medtem z Zakonom o lastninskem preoblikovanju pravnih oseb z družbenim kapitalom, ki prirejajo posebne igre na srečo in o strukturi kapitala pravnih oseb, ki opravljajo dejavnost prirejanja posebnih iger na srečo (Uradni list RS, št. 40/97) zakonodajalec na novo uredil sporna vprašanja, je Ustavno sodišče oba predlagatelja pozvalo, naj sporočita, ali pri predlogu vztrajata, ker bo sicer postopek ustavilo.
3. Vlagatelj pobude je pisno sporočil, da pri njej ne vztraja in da predlaga ustavitev postopka, vlagatelj zahteve pa ni odgovoril, da pri njej vztraja. Postopek za ugotavljanje ustavnosti je bilo torej treba ustaviti, s čimer je tudi sklep o začasnem zadržanju izvrševanja izpodbijane določbe prenehal veljati.
4. Ustavno sodišče je sprejelo ta sklep na podlagi 193. člena Zakona o pravdnem postopku (Uradni list SFRJ, št. 4/77 in kasnejši) v zvezi s 6. členom Zakona o Ustavnem sodišču ter tretjega odstavka 28. člena Zakona o Ustavnem sodišču (Uradni list RS, št. 15/94) v sestavi: predsednik dr. Lovro Šturm in sodnici ter sodniki dr. Miroslava Geč-Korošec, dr. Peter Jambrek, dr. Tone Jerovšek, mag. Matevž Krivic, Franc Testen, dr. Lojze Ude in dr. Dragica Wedam-Lukić. Sklep je sprejelo soglasno.
P r e d s e d n i k
dr. Lovro Šturm